हाफ्लं , फेब्रुवारि 2 : बिशुं एबा बुसु , जाय फोर्बोआ दिमासा सुबुंफोरनि मोनसे गुबै फोर्बो , बे फोर्बोखौ दिमा हासाव जिल्लानि गुबुन गुबुन जायगाफोराव थांनाय सप्तानिफ्रायनो गाजा गोमजा मेहेरगोनांङै खुंफुंबाय । बे बोसोराव "  हांसावमानोबा  " मुं लानानै बोसोरफ्रोमबो फालिबोनायनिफ्राय गेदेरसिनै बुसु फोर्बोखौ सोनाब माइबांनि हामरि बायग' , एबा सा - दुखालिं होन्नाय जायगायाव खुंफुङो । थांनाय 31 जानुवारिआव हाफ्लं ओनसोल नाङैनो हाफ्लंआव थानाय एन एल दावलागुफु गेलेग्रा फोथाराव गाजा गोमजायै खुंफुंदोंमोन । बुसु फोर्बोआ दिमासा हारिनि सुबुंफोरनि मोनसे गोनां आरो गेदेरसिन फोर्बो । बुसुनि ओंथिआनो जाबाय गोदान बोसोरनि गोदानै दिहुन्नाय फिथाय सामथाय माइ माइरंफोरखौ गिबिसिन जानाय आरो लोंनाय , बेनिखायनो बे फोर्बोखौ आबाद थिसन्नाय फोर्बो होन्नानैबो मानिनानै लानो हायो , जाय फोर्बोआ माइ गायनाय आरो न'नि बाख्रिआव थिसन्नायखौ गिबिसिन जाजेन्नाय । फोर्बोनि गिबि सना , जाय सानखौ बुसुसाटायबा होन्नानै बुङो , बे सानाव मोनप्रोमबो नखरावनो बेदरखौ रान्नाय जायो । नैथि सानाव हौवासा आरो बोराय बैसोनि सुबुंफोरा आलासि बरायनाय मेथाय ' बागावबा ' रोजाबो आरो गामिनि गावबुरा बिथांमोनहाबो इसोरनि कातिआव गामिनि जानानै बोर बिनानै मेथाय रोजाबो , जाहाथे गामिनि सुबुंफोरा आलो आलो रंजा बाजा राज्यो जालांनो हायो । बुसु फोर्बो फालिनाय समाव गुबुन गुबुन रोखोमनि दिमासा हारिमायारि गेलेनाय जेरै दैयंग सिक्लायबा , रिमिन निलाइबा , हारां बायबा आरो गुबुन गुबुन गेलेनायफोखौ खुंफुङो । बे सानाव हौवासा आरो हिन्जावसाफोरा मेथाय रोजाबनानै मोसायो । बिथांमोनहा क्राम दामनानै सिंफुं एबा मुरि सुनानै मेथाय रोजाबो । मिरु सुनाया जेब्लानो फोर्बो फालिनाया जागायजेनो अब्लानिफ्रायनो फोर्बो जोबजासे सुबाय थानांगौ । माइरंजों संनाय जुमाय , जाय जुमायखौ जुडिबा होन्नानै बुङो , बेजों लोगोसे अमा बेदर , दाव बेदर , आरो ना फोरखौ जानानै बै सानाव रंजायो । बुसु फोर्बो फालिनाया दिमासा सुबुंफोरनि मोनसे खौसेथिखौ दिन्थिफुङो । 
दिमा हासाव जिल्लायाव बुसु फोर्बोखौ गाजा गोमजायै खुंफुंबाय